b'\n_START_ARTICLE_\nRerum novarum\n_START_PARAGRAPH_\nRerum Novarum (v prevodu: Nove stvari) je pape\xc5\xa1ka okro\xc5\xbenica (enciklika), ki jo je objavil pape\xc5\xbe Leon XIII. 15. maja 1891. Okro\xc5\xbenica, ki je bila napisana v obliki odprtega pisma vsem \xc5\xa1kofom, je pape\xc5\xbe izpostavil polo\xc5\xbeaj delavskega razreda.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nLeon XIII. je pape\xc5\xbe, ki je za razliko od svojega prednika Pija IX. v zgodovini Cerkve novega vek pomembno prispeval k dialogu Cerkve s sodobnim svetom, kar je tudi zna\xc4\x8dilnost njegovih cerkvenih dokumentov. Kristjani so z Leonom XIII. namesto obsojanja novove\xc5\xa1kih tokov za\xc4\x8deli iskati v njih kr\xc5\xa1\xc4\x8danske prvine in jih povezovati s temeljnimi resnicami katoli\xc5\xa1ke vere. Ker je zahodnoevropsko izro\xc4\x8dilo zraslo iz kr\xc5\xa1\xc4\x8danstva, ki pa se je v liberalizmu, materializmu, komunizmu in podobnih smereh vedno bolj izgubljalo, je skrb cerkvenih dokumentov poleg pere\xc4\x8dih dru\xc5\xbebenih problemov postalo tudi vpra\xc5\xa1anje, kako spri\xc4\x8do novove\xc5\xa1kih tokov dati dru\xc5\xbebi kr\xc5\xa1\xc4\x8danskega duha, ki bo omogo\xc4\x8dal re\xc5\xa1evanje zapletenih dru\xc5\xbebenih vpra\xc5\xa1anj._NEWLINE__NEWLINE_Zna\xc4\x8dilnost dru\xc5\xbebenega razvoja je bilo rasto\xc4\x8de poveli\xc4\x8devanje in poudarjanje (neomejene) svobode posameznika. Taka individualisti\xc4\x8dna svoboda je sicer spodbujala tehni\xc4\x8dno oziroma industrijsko civilizacijo, obenem pa je tudi odpirala pota neomejenemu izkori\xc5\xa1\xc4\x8danju in teptanju pravic posameznikov in celih dru\xc5\xbebenih skupin. Novi delavski sloj, ki je postal glavni nosilec novove\xc5\xa1kih sprememb, povezanih z industrializacijo, je bil oropan svojih temeljnih pravic. Na njegovih ple\xc4\x8dih je sicer nastajala nova dru\xc5\xbeba in njene pridobitve, vendar pa je to najmanj koristilo njegovi lastni blaginji: delavec je namre\xc4\x8d postajal najve\xc4\x8dja \xc5\xbertev preoblikovanja dru\xc5\xbebe.\n_START_SECTION_\nVsebina\n_START_PARAGRAPH_\nIzhodi\xc5\xa1\xc4\x8de okro\xc5\xbenice Rerum novarum je \xc2\xbbnenasiten pohlep\xc2\xab, ki je v dru\xc5\xbebi povzro\xc4\x8dil razslojevanje v\xc2\xa0\xc2\xbbmalo\xc5\xa1tevilne mogo\xc4\x8dne\xc5\xbee in bogata\xc5\xa1e\xc2\xab, na drugi strani pa \xc2\xbbvsilil su\xc5\xbeenjski jarem brez\xc5\xa1tevilni mno\xc5\xbeici delavcev brez kakr\xc5\xa1negakoli imetja\xc2\xab._NEWLINE_Okro\xc5\xbenica najprej zavra\xc4\x8da socialisti\xc4\x8dne (komunisti\xc4\x8dne) re\xc5\xa1itve dru\xc5\xbebenega vpra\xc5\xa1anja, ko izpostavi kr\xc5\xa1\xc4\x8danske temelje dru\xc5\xbebe, ki so v skladu z naravnim pravom. Zasebna lastnina je pravica vsakega \xc4\x8dloveka, dru\xc5\xbeina je prvotna \xc4\x8dlove\xc5\xa1ka skupnost, oboje pa pogoj za \xc5\xbeivljenje v dru\xc5\xbebi, ki ga je treba absolutno spo\xc5\xa1tovati. Dr\xc5\xbeava ne more in ne sme prevzeti pristojnosti dru\xc5\xbeine._NEWLINE_Drugi del okro\xc5\xbenice raz\xc4\x8dlenjuje nosilce dru\xc5\xbebenega preoblikovanja: Cerkev, dr\xc5\xbeavo ter delodajalce in delavce._NEWLINE_Cerkev s svojim naukom skrbi za duhovne in moralne temelje dru\xc5\xbebe. Njeno delo se ne kon\xc4\x8da pri skrbi za ve\xc4\x8dni blagor \xc4\x8dloveka, pa\xc4\x8d pa ima pravico, da mu poka\xc5\xbee tudi pot, kako naj ureja svoj zemeljski blagor. Okro\xc5\xbenica razlo\xc5\xbei in osmisli razlike v dru\xc5\xbebi, ki nastajajo zaradi raznolikosti ljudi, ustvarjajo pa tudi pestrost dru\xc5\xbebenega \xc5\xbeivljenja. Te\xc5\xbea \xc4\x8dlove\xc5\xa1kega dela je povezana s \xc4\x8dlovekovo nepopolnostjo kot posledico greha. Okro\xc5\xbenica spodbuja k sodelovanju na osnovi pravi\xc4\x8dnosti in ljubezni, ki ju zahteva kr\xc5\xa1\xc4\x8danski nauk, kajti vsi ljudje smo otroci enega O\xc4\x8deta. Cerkev zato spodbuja in sama ustanavlja dobrodelne ustanove, ki dopolnjujejo z ljubeznijo, \xc4\x8desar ne uredi pravi\xc4\x8dnost. Zato je treba ta nauk raz\xc5\xa1irjati in uveljavljati v konkretnih dru\xc5\xbebenih razmerah. Vse zemeljsko prizadevanje je brez smisla, \xc4\x8de zanemarimo \xc4\x8dlovekov kon\xc4\x8dni cilj: sre\xc4\x8do v Bogu._NEWLINE_Tudi dr\xc5\xbeava mora korenito pose\xc4\x8di v nevzdr\xc5\xbene razmere. Njena glavna naloga je utrditev primerne zakonodaje, ki pa mora upo\xc5\xa1tevati naravne enote (osebo, dru\xc5\xbeino, zdru\xc5\xbeenja). Skrbi naj za njihovo samostojnost, za njihove pravice in naj upo\xc5\xa1teva tudi njihove medsebojne razlike. Zavarovati mora zasebno lastnino in zakonsko urediti delovne pogoje. Zagotovi naj spo\xc5\xa1tovanje \xc4\x8dlovekovega dostojanstva in enakosti, ki temelji v Bogu, ter varstvo telesnih in duhovnih dobrin delavca, \xc5\xa1e posebej pravi\xc4\x8dno pla\xc4\x8do in lastnino. Dr\xc5\xbeava se izneveri svoji glavni nalogi, da skrbi za pravi\xc4\x8den polo\xc5\xbeaj vseh, \xc4\x8de ne poskrbi za tiste, ki imajo najmanj in jih je najve\xc4\x8d, za delavce. Dr\xc5\xbeava mora izklju\xc4\x8diti delo otrok in \xc5\xbeensk, mo\xc5\xbeu pa zagotoviti, da bo za svoje delo dostojno pla\xc4\x8dan, da bo pre\xc5\xbeivljal dru\xc5\xbeino._NEWLINE_Delavske in delodajalske organizacije so upravi\xc4\x8dene in potrebne. Skrbijo naj za konkretno urejevanje razmer in si prizadevajo za spravo sprtih slojev, posebno seveda delavskega in delodajalskega. Okro\xc5\xbenica obsoja poskuse izrabljanja bednega stanja za dru\xc5\xbebene prevrate, podpira pa zdru\xc5\xbeevanje, ki naj te\xc5\xbei za tem, da se pravi\xc4\x8dno uredijo medsebojna razmerja in izbolj\xc5\xa1a polo\xc5\xbeaj delavcev. Tudi pri organizaciji je pomembna verska podlaga._NEWLINE_Okro\xc5\xbenica poziva vse pristojne in posebno vse udele\xc5\xbeene v teh procesih k odgovornosti in sodelovanju. Vsak naj prispeva svoj dele\xc5\xbe in lahko bo najti ustrezno re\xc5\xa1itev. Vse pa naj povezuje ljubezen in nauk evangelija bo dajal mo\xc4\x8d za uresni\xc4\x8devanje postavljenih ciljev. \xc5\xa0kofje in duhovniki naj \xc5\xa1irijo kr\xc5\xa1\xc4\x8dansko oznanilo o teh vpra\xc5\xa1anjih in pomagajo ljudem, da bodo razlikovali med zmotno in odre\xc5\xa1ilno potjo.'